Oud-SA’ner nou trotse lid van VSA-vlootZenka Yodice is oorspronklik van Amanzimtoti en is deesdae ‘n trotse lid van die Amerikaanse vloot. (Foto: Patricia Rodriguez) Deur Alvin Plexico ŉ Boorling van Amanzimtoti in KwaZulu-Natal is deesdae lid van die Amerikaanse vloot se maritieme patrollie- en verkenningsvliegeskader in Jacksonville, Florida. En sy floreer in die taak. Onderoffisier Zenka Yodice het haar ŉ jaar gelede by die vloot aangesluit en dien vandag as personeelspesialis. “Ek wou ŉ verskil maak en iets groters doen as waarmee ek in daardie stadium van my lewe besig was,” sê Yodice. Sy vorm deel van Patrollie-eskader Vyf, ŉ tegnologies gevorderde maritieme patrollie- en verkenningseskader wat die wêreld se oseane in ŉ P-8A Poseidon, ŉ vliegtuig toegerus met die jongste tegnologie, monitor. Yodice het in Amanzimtoti grootgeword en was ŉ leerder by die Kuswag-skool waar sy in 2006 matriek behaal het. Vandag geld dieselfde waardes wat sy destyds daar geleer het ook in haar werk. “Ek het veerkragtigheid geleer, asook hoe om vinnig aan te pas, en het geweet dat die lewe veel moeiliker as die huidige omstandighede kan wees. Ek het ook geleer dat goedhartigheid baie beteken.” Die bemanning van die P-8A Poseidon is onder meer belas met seepatrollies en verkenningswerk, langafstand- teen-duikboot- en teenoppervlak-oorlogvoering, asook die insameling van intelligensie. Die P-8A Poseidon is ook gevegsgereed. Haar diens in die vloot beteken Yodice is deel van ŉ wêreld wat al hoe belangriker word in die VSA se fokus op die herbou van militêre gereedheid, die versterking van alliansies en die hervorming van sakepraktyke ter ondersteuning van die land se Nasionale Verdedigingstrategie. “Die vloot beskerm mense deur oor die wêreld ontplooi te word,” sê Yodice. Meer as 90% van alle handel wat gedryf word, behels seevervoer en 95% van die wêreld se internasionale telefoon- en internetverkeer word deur veseloptiese kabels op die seebodem gedra. Vlootoffisiere benadruk dus dat die voorspoed en veiligheid van die VSA regstreeks met ŉ sterk en parate vloot verband hou. Adm. Mike Gilday, hoof van vlootoperasies, sê daar word op matrose, gereedheid, vaardigheid en vermoëns gefokus. “Reeds 245 jaar lank, in kalm en onstuimige waters, het ons vloot wag gestaan om die land te verdedig, vryheid op die see te verseker en ons lewenswyse te beskerm,” sê Gilday. “Ons besluite en beleggings in hierdie dekade gaan die maritieme magsbalans vir die res van die eeu bepaal. Ons kan niks anders as sukses aanvaar nie.” Daar is talle prestasies wat in die weermag toegeken kan word, en Yodice is veral trots daarop om reeds as eregegradueerde by die opleidingskamp aangewys te word. “Om eerste in my klas te wees, het my trots gemaak, want ek besef ek kan enigiets te bowe kom,” sê Yodice. Terwyl Yodice en die ander matrose hul opleiding voortsit, is sy ook trots daarop om haar geboorteland in die Amerikaanse vloot te verteenwoordig. “Om iets te doen en deel te vorm van iets waarvan baie mense waar ek vandaan kom net kan droom, is werklik vervullend,” sê sy. “Om in die vloot te dien, beteken ek het iets bereik wat ek altyd met my kan saamneem.”